作者:元稹
標題:遣行十首
內容:慘切風雨夕，沉吟離別情。燕辭前日社，蟬是每年聲。暗淚深相感，危心亦自驚。不如元不識，俱作路人行。十五年前事，恓惶無限情。病僮更借出，羸馬共馳聲。射葉楊才破，聞弓雁已驚。小年辛苦學，求得苦辛行。徙倚簷宇下，思量去住情。暗螢穿竹見，斜雨隔窗聲。就枕回轉數，聞雞撩亂驚。一家同草草，排比送君行。已愴朋交別，複懷兒女情。相兄亦相舊，同病又同聲。白髮年年剩，秋蓬處處驚。不堪身漸老，頻送異鄉行。塞上風雨思，城中兄弟情。北隨鵷立位，南送雁來聲。遇適尤兼恨，聞書喜複驚。唯應遙料得，知我伴君行。暮欲歌吹樂，暗沖泥水情。稻花秋雨氣，江石夜灘聲。犬吠穿籬出，鷗眠起水驚。愁君明月夜，獨自入山行。七過褒城驛，回回各為情。八年身世夢，一種水風聲。尋覓詩章在，思量歲月驚。更悲西塞別，終夜繞池行。褒縣驛前境，曲江池上情。南堤衰柳意，西寺晚鐘聲。雲水興方遠，風波心已驚。可憐皆老大，不得自由行。見說巴風俗，都無漢性情。猿聲蘆管調，羌笛竹雞聲。迎候人應少，平安火莫驚。每逢危棧處，須作貫魚行。聞道陰平郡，翛然古戍情。橋兼麋鹿蹋，山應鼓鼙聲。羌婦梳頭緊，蕃牛護尾驚。憐君閑悶極，只傍白江行。